**ภาวะการค้าระหว่างประเทศของไทยประจำเดือนตุลาคม 2563**

**การค้าระหว่างประเทศของไทยอยู่ในภาวะฟื้นตัว ตามทิศทางเศรษฐกิจโลกที่ปรับตัวดีขึ้น** หลังจากประเทศต่าง ๆ ทยอยผ่อนคลายมาตรการจำกัดการเดินทางและการขนส่ง ส่งผลให้ภาคการผลิตเริ่มกลับเข้าสู่ภาวะปกติ สะท้อนจากดัชนีผู้จัดการฝ่ายจัดซื้อโลก (Global Manufacturing PMI) ที่ปรับตัวดีขึ้นเหนือระดับ 50 ต่อเนื่องเป็นเดือนที่ 4 นอกจากนี้ การดำเนินมาตรการผ่อนคลายทางการเงินและการคลังในหลายประเทศ เพื่อช่วยเหลือเยียวยาและฟื้นฟูเศรษฐกิจอย่างต่อเนื่อง ส่งผลให้อุปสงค์ต่อสินค้ากระเตื้องขึ้น สินค้าส่งออกของไทยหลายรายการขยายตัวได้ดี สอดคล้องกับการฟื้นตัวของเศรษฐกิจประเทศคู่ค้าสำคัญ โดยเฉพาะในตลาด สหรัฐฯ และออสเตรเลีย ขณะเดียวกันหลายตลาดกลับมาขยายตัวเป็นบวกครั้งแรกในรอบหลายเดือน **ภาพรวมการส่งออกไทยเดือนตุลาคม 2563 มีมูลค่า 19,376.68 ล้านดอลลาร์สหรัฐ หดตัวร้อยละ 6.71** สำหรับ**ภาพรวมการส่งออก 10 เดือนแรก** (มกราคม–ตุลาคม) มีมูลค่า 192,372.77 ล้านดอลลาร์สหรัฐ **หดตัวร้อยละ 7.26**

**สินค้าที่ขยายตัวได้ดี** ยังเป็นสินค้ากลุ่มเดิมที่เติบโตต่อเนื่อง 3 กลุ่มหลักได้แก่ **1) สินค้าอาหาร** เช่น น้ำมันปาล์ม อาหารสัตว์เลี้ยง สุกรสดแช่เย็นแช่แข็ง สิ่งปรุงรสอาหาร **2) สินค้าที่เกี่ยวข้องกับการทำงานที่บ้าน (Work from Home) และเครื่องใช้ไฟฟ้าภายในบ้าน** เช่น เครื่องคอมพิวเตอร์และส่วนประกอบ เฟอร์นิเจอร์และชิ้นส่วน เตาอบไมโครเวฟ เครื่องใช้ไฟฟ้าที่ให้ความร้อน ตู้เย็นและตู้แช่แข็ง เครื่องซักผ้า เครื่องปรับอากาศ และโซลาร์เซลล์ **3)** **สินค้าเกี่ยวกับการป้องกันการติดเชื้อและลดการแพร่ระบาด** เช่น ถุงมือยาง ที่ขยายตัวอย่างต่อเนื่องมาตั้งแต่ช่วงการแพร่ระบาด ทำให้ความต้องการยางพาราในตลาดโลกเพิ่มสูงขึ้นด้วย ซึ่งส่งผลดีต่อราคายางพาราของไทยในช่วงนี้

**ด้านตลาดส่งออก ตลาดสหรัฐฯ และออสเตรเลีย ยังคงขยายตัวต่อเนื่อง ขณะที่หลายตลาดกลับมาฟื้นตัวอีกครั้ง** โดยเฉพาะอินเดีย เนเธอร์แลนด์ และเม็กซิโก **รวมทั้งตลาดอื่น ๆ ที่มีสัดส่วนสำคัญกับการส่งออกไทย ล้วนมีอัตราการหดตัวที่ลดลงมากในเดือนนี้** เช่น ฮ่องกง เยอรมนี และสหราชอาณาจักร ในขณะที่การค้าชายแดนของไทยโดยเฉพาะประเทศใน CLMV ยังคงได้รับผลกระทบจากการกลับมาแพร่ระบาดของไวรัส

**มูลค่าการค้ารวม**

 **มูลค่าการค้าในรูปของเงินดอลลาร์สหรัฐ** เดือนตุลาคม 2563 **การส่งออก** มีมูลค่า 19,376.68 ล้านดอลลาร์สหรัฐ หดตัวร้อยละ 6.71 เทียบกับเดือนเดียวกันของปีก่อน (YoY) **การนำเข้า** มีมูลค่า 17,330.15 ล้านดอลลาร์สหรัฐ หดตัวร้อยละ 14.32 การค้า**เกินดุล** 2,046.53 ล้านดอลลาร์สหรัฐ **ภาพรวม 10 เดือนแรกของปี 2563 การส่งออก** มีมูลค่า 192,372.77 ล้านดอลลาร์สหรัฐ หดตัวร้อยละ 7.26 ขณะที่**การนำเข้า** มีมูลค่า 169,702.56 ล้านดอลลาร์สหรัฐ หดตัวร้อยละ 14.61 ส่งผลให้ 10 เดือนแรกของปี 2563 การค้า**เกินดุล** 22,670.21ล้านดอลลาร์สหรัฐ

 **มูลค่าการค้าในรูปของเงินบาท** เดือนตุลาคม 2563 **การส่งออก** มีมูลค่า 600,335.92 ล้านบาท หดตัวร้อยละ 4.51 เทียบกับเดือนเดียวกันของปีก่อน (YoY) ขณะที่**การนำเข้า** มีมูลค่า 544,197.91 ล้านบาท หดตัวร้อยละ 12.37 การค้า**เกินดุล** 56,138.01 ล้านบาท **ภาพรวม 10 เดือนแรกของปี 2563 การส่งออก** มีมูลค่า 5,987,376.14 ล้านบาท หดตัวร้อยละ 7.38 ขณะที่**การนำเข้า** มีมูลค่า 5,350,086.03 ล้านบาท หดตัวร้อยละ 14.87 ส่งผลให้ 10 เดือนแรกของปี 2563 การค้า**เกินดุล** 637,290.11 ล้านบาท

**การส่งออกสินค้าเกษตรและอุตสาหกรรมเกษตร**

 **มูลค่าการส่งออกสินค้าเกษตรและอุตสาหกรรมเกษตร หดตัวร้อยละ 8.8 (YoY)** หลังจากที่ขยายตัวในเดือนก่อน **สินค้าที่ขยายตัวดี** ได้แก่ **น้ำมันปาล์ม** ขยายตัวร้อยละ 183.0 ขยายตัว 4 เดือนต่อเนื่อง (ขยายตัวในตลาดอินเดีย มาเลเซีย จีน ลาว และมาลาวี) **อาหารสัตว์เลี้ยง** ขยายตัวร้อยละ 17.4 ขยายตัว 14 เดือนต่อเนื่อง (ขยายตัวในหลายตลาด อาทิ สหรัฐฯ ญี่ปุ่น อิตาลี มาเลเซีย ออสเตรเลีย) **ยางพารา** กลับมาขยายตัวร้อยละ 13.1 หลังจากหดตัว 7 เดือนต่อเนื่อง (ขยายตัวในตลาดจีน มาเลเซีย สเปน และอิตาลี) **สิ่งปรุงรสอาหาร** ขยายตัวร้อยละ 10.6 ขยายตัว 3 เดือนต่อเนื่อง (ขยายตัวในตลาดสหรัฐฯ ญี่ปุ่น ออสเตรเลีย ฟิลิปปินส์ และเนเธอร์แลนด์) **ผักผลไม้สดแช่แข็งกระป๋องและแปรรูป** ขยายตัวร้อยละ 6.9 ขยายตัว 2 เดือนต่อเนื่อง (ขยายตัวในตลาดจีน ฮ่องกง มาเลเซีย เกาหลีใต้ และไต้หวัน) **สินค้าที่หดตัว** ได้แก่ **น้ำตาลทราย** หดตัวร้อยละ 75.0 หดตัว 7 เดือนต่อเนื่อง (หดตัวในหลายตลาด อาทิ กัมพูชา จีน ไต้หวัน แต่ขยายตัวดีในเวียดนาม ญี่ปุ่น และปาปัวนิวกินี) **ข้าว** หดตัวร้อยละ 20.1 หดตัว 6 เดือนต่อเนื่อง (หดตัวในตลาดแอฟริกาใต้ สหรัฐฯ อังโกลา และจีน แต่ขยายตัวดีในเบนิน ฮ่องกง แคนาดา กานา และอินโดนีเซีย) **ผลิตภัณฑ์มันสำปะหลัง** กลับมาหดตัวที่ร้อยละ 12.4 หลังจากขยายตัว 3 เดือนต่อเนื่อง (หดตัวเกือบทุกตลาด อาทิ จีน ญี่ปุ่น ไต้หวัน อินโดนีเซีย สหรัฐฯ เกาหลีใต้ แต่ขยายตัวดีในมาเลเซีย และเวียดนาม) **อาหารทะเลกระป๋องและแปรรูป** กลับมาหดตัวร้อยละ 3.0 หลังจากขยายตัว 6 เดือนต่อเนื่อง (หดตัวในตลาดญี่ปุ่น ออสเตรเลีย แคนาดา และซาอุดิอาระเบีย แต่ขยายตัวได้ดีในตลาดสหรัฐฯ เยเมน จีน ชิลี และกัมพูชา) **ไก่สดแช่แข็งและแปรรูป** หดตัวร้อยละ 1.5 หดตัว 4 เดือนต่อเนื่อง (หดตัวในหลายตลาด อาทิ ญี่ปุ่น สหรัฐฯ เนเธอร์แลนด์ เกาหลีใต้ แต่ขยายตัวดีในจีน มาเลเซีย ฮ่องกง และแคนาดา) **ขณะที่ 10 เดือนแรกของปี 2563** **สินค้าเกษตรและอุตสาหกรรมเกษตร หดตัวร้อยละ 13.6**

**การส่งออกสินค้าอุตสาหกรรม**

 **มูลค่าการส่งออกสินค้าอุตสาหกรรม หดตัวร้อยละ 4.7 (YoY)** หดตัวต่อเนื่อง 6 เดือน **สินค้าที่ขยายตัวดี** ได้แก่ **อุปกรณ์กึ่งตัวนำ ทรานซิสเตอร์ และไดโอด** ขยายตัวร้อยละ 25.7 ขยายตัว 17 เดือนต่อเนื่อง (ขยายตัวในตลาดสหรัฐฯ เวียดนาม ฮ่องกง จีน เม็กซิโก ไต้หวัน สิงคโปร์ บราซิล และเกาหลีใต้) **เฟอร์นิเจอร์และชิ้นส่วน** ขยายตัวร้อยละ 19.5 ขยายตัว 5 เดือนต่อเนื่อง (ขยายตัวในตลาดสหรัฐฯ ญี่ปุ่น เวียดนาม มาเลเซีย เกาหลีใต้ อินเดีย และอาร์เจนตินา) **ผลิตภัณฑ์ยาง** ขยายตัวร้อยละ 17.6 ขยายตัว 5 เดือนต่อเนื่อง (ขยายตัวในตลาดสหรัฐฯ ญี่ปุ่น มาเลเซีย สหราชอาณาจักร เยอรมนี ออสเตรเลีย เกาหลีใต้ และเนเธอร์แลนด์) **เครื่องคอมพิวเตอร์ อุปกรณ์และส่วนประกอบ** ขยายตัวร้อยละ 4.2 ขยายตัว 2 เดือนต่อเนื่อง (ขยายตัวในตลาดสหรัฐฯ เนเธอร์แลนด์ สิงคโปร์ ญี่ปุ่น มาเลเซีย เยอรมนี เม็กซิโก และเกาหลีใต้) **เครื่องปรับอากาศและส่วนประกอบ** กลับมาขยายตัวร้อยละ 3.8 หลังจากหดตัว 6 เดือนต่อเนื่อง (ขยายตัวในตลาดออสเตรเลีย สหรัฐฯ ไต้หวัน ฝรั่งเศส สิงคโปร์ เยอรมนี และสหรัฐอาหรับเอมิเรตส์) **สินค้าที่หดตัว** ได้แก่ **ทองคำ** หดตัวร้อยละ 27.1 หดตัว 2 เดือนต่อเนื่อง (หดตัวในตลาดสวิตเซอร์แลนด์ และอิตาลี แต่ขยายตัวดีในสิงคโปร์ ฮ่องกง ออสเตรเลีย ญี่ปุ่น และไต้หวัน) **สินค้าเกี่ยวเนื่องกับน้ำมัน** หดตัวร้อยละ 19.8 หดตัว 22 เดือนต่อเนื่อง (หดตัวแทบทุกตลาด อาทิ จีน เวียดนาม กัมพูชา มาเลเซีย อินโดนีเซีย สิงคโปร์ และลาว แต่ขยายตัวดีในญี่ปุ่น อินเดีย และสหรัฐฯ) **เครื่องสำอาง สบู่ และผลิตภัณฑ์รักษาผิว** หดตัวร้อยละ 13.2 หดตัว 9 เดือนต่อเนื่อง (หดตัวในตลาดญี่ปุ่น ฟิลิปปินส์ เวียดนาม จีน มาเลเซีย กัมพูชา และเมียนมา แต่ขยายตัวดีในออสเตรเลีย ลาว และฮ่องกง) **รถยนต์ อุปกรณ์ และส่วนประกอบ** หดตัวร้อยละ 12.6 หดตัว 13 เดือนต่อเนื่อง (หดตัวในตลาดออสเตรเลีย ฟิลิปปินส์ มาเลเซีย จีน ซาอุดีอาระเบีย และอินโดนีเซีย แต่ขยายตัวดีในญี่ปุ่น เวียดนาม สหรัฐฯ และเม็กซิโก) **ขณะที่ 10 เดือนแรกของปี 2563** **สินค้าอุตสาหกรรม หดตัวร้อยละ 7.0**

**ตลาดส่งออกสำคัญ**

 **การส่งออกไปตลาดสำคัญอยู่ยังในทิศทางฟื้นตัวอย่างค่อยเป็นค่อยไป** มูลค่าการส่งออกในหลายตลาดปรับดีขึ้นต่อเนื่องจากเดือนก่อน และหลายตลาดกลับมาขยายตัวในระดับสูง

 **ภาพรวมการส่งออกไปยังกลุ่มตลาดต่าง ๆ ดังนี้ 1) ตลาดหลัก ขยายตัวร้อยละ 4.8** ตลาดสหรัฐฯ ขยายตัวดีต่อเนื่องร้อยละ 17.0 สหภาพยุโรป (15) ปรับตัวดีขึ้นจากเดือนก่อนมาก โดยหดตัวร้อยละ 0.4 ขณะที่ญี่ปุ่นหดตัวร้อยละ 5.3 **2) ตลาดศักยภาพสูง หดตัวร้อยละ 13.5** โดยการส่งออกไปตลาดจีน อาเซียน (5) และ CLMV หดตัวร้อยละ 6.1 ร้อยละ 27.2 และร้อยละ 17.0 ตามลำดับ ขณะที่เอเชียใต้กลับมาขยายตัวร้อยละ 15.6 และ **3) ตลาดศักยภาพระดับรอง หดตัวร้อยละ 2.8** โดยตลาดตะวันออกกลาง (15) ทวีปแอฟริกา และรัสเซียและกลุ่มประเทศ CIS หดตัวร้อยละ 18.1 ร้อยละ 16.7 และร้อยละ 2.0 ขณะที่การส่งออกไปทวีปออสเตรเลีย (25) ขยายตัวต่อเนื่องจากเดือนก่อนร้อยละ 4.2 และลาตินอเมริกากลับมาขยายตัวร้อยละ 12.9

 **ตลาดสหรัฐอเมริกา** ขยายตัวสูงต่อเนื่องเป็นเดือนที่ 4 ที่ร้อยละ 17.0 สินค้าสำคัญที่ขยายตัว ได้แก่ ผลิตภัณฑ์ยาง รถยนต์และส่วนประกอบ เครื่องใช้ไฟฟ้าฯ หม้อแปลงไฟฟ้าฯ และเครื่องคอมพิวเตอร์ฯ เป็นต้น **ขณะที่ 10 เดือนแรกของปี 2563** ขยายตัวร้อยละ 8.3

 **ตลาดจีน** หดตัวร้อยละ 6.1 สินค้าสำคัญที่หดตัว ได้แก่ รถยนต์และส่วนประกอบ เคมีภัณฑ์ เครื่องคอมพิวเตอร์ฯ และผลิตภัณฑ์ยาง เป็นต้น ด้านสินค้าที่ขยายตัวสูง ได้แก่ ผลไม้สด แช่แข็งและแห้งฯ ไม้และผลิตภัณฑ์ไม้ และยางพารา เป็นต้น **ขณะที่ 10 เดือนแรกของปี 2563** ขยายตัวร้อยละ 2.7

 **ตลาดญี่ปุ่น** หดตัวร้อยละ 5.3 สินค้าสำคัญที่หดตัว ได้แก่ โทรศัพท์และอุปกรณ์ฯ เม็ดพลาสติก และเหล็กและผลิตภัณฑ์ เป็นต้น ด้านสินค้าที่ขยายตัวสูง ได้แก่ รถยนต์และส่วนประกอบ เคมีภัณฑ์ และตู้เย็น
ตู้แช่แข็งและส่วนประกอบ เป็นต้น **ขณะที่ 10 เดือนแรกของปี 2563** หดตัวร้อยละ 9.7

 **ตลาดสหภาพยุโรป (15)** หดตัวร้อยละ 0.4 สินค้าสำคัญที่หดตัว ได้แก่ รถยนต์และส่วนประกอบ เครื่องจักรกลฯ และเครื่องใช้ไฟฟ้าฯ เป็นต้น ด้านสินค้าที่ขยายตัวสูง ได้แก่ ผลิตภัณฑ์ยาง เครื่องคอมพิวเตอร์ฯ และหม้อแปลงไฟฟ้าฯ เป็นต้น **ขณะที่ 10 เดือนแรกของปี 2563** หดตัวร้อยละ 14.3

 **ตลาดอาเซียน (5)** หดตัวร้อยละ 27.2 สินค้าสำคัญที่หดตัว ได้แก่ รถยนต์และส่วนประกอบ น้ำมันสำเร็จรูป และเครื่องยนต์สันดาปฯ เป็นต้น ด้านสินค้าที่ขยายตัวสูง ได้แก่ เครื่องคอมพิวเตอร์ฯ อัญมณีและเครื่องประดับ และแผงวงจรไฟฟ้า เป็นต้น **ขณะที่ 10 เดือนแรกของปี 2563** หดตัวร้อยละ 12.9

 **ตลาด CLMV** หดตัวร้อยละ 17.0 สินค้าสำคัญที่หดตัว ได้แก่ น้ำมันสำเร็จรูป เครื่องดื่ม และเคมีภัณฑ์ เป็นต้น ด้านสินค้าที่ขยายตัวสูง ได้แก่ สินค้าปศุสัตว์อื่น ๆ เครื่องยนต์สันดาปฯ และอุปกรณ์กึ่งตัวนำฯ เป็นต้น **ขณะที่ 10 เดือนแรกของปี 2563** หดตัวร้อยละ 11.5

 **ตลาดเอเชียใต้** กลับมาขยายตัวเป็นครั้งแรกในรอบ 15 เดือนที่ร้อยละ 15.6 สินค้าสำคัญที่ขยายตัว ได้แก่ ไขมันและน้ำมันฯ เหล็กและผลิตภัณฑ์ น้ำมันสำเร็จรูป เครื่องยนต์สันดาปฯ และรถยนต์และส่วนประกอบ เป็นต้น **ขณะที่ 10 เดือนแรกของปี 2563** หดตัวร้อยละ 28.4

 **ตลาดอินเดีย** กลับมาขยายตัวเป็นครั้งแรกในรอบ 15 เดือนที่ร้อยละ 13.7 สินค้าสำคัญที่ขยายตัว ได้แก่ ไขมันและน้ำมันฯ เหล็กและผลิตภัณฑ์ เครื่องยนต์สันดาปฯ รถยนต์และส่วนประกอบ และเม็ดพลาสติก เป็นต้น **ขณะที่ 10 เดือนแรกของปี 2563** หดตัวร้อยละ 30.5

 **ตลาดลาตินอเมริกา** กลับมาขยายตัวเป็นครั้งแรกในรอบ 13 เดือนที่ร้อยละ 12.9 สินค้าสำคัญที่ขยายตัว ได้แก่ เครื่องคอมพิวเตอร์ฯ ผลิตภัณฑ์ยาง อุปกรณ์กึ่งตัวนำฯ โทรทัศน์และส่วนประกอบ และอาหารทะเลแปรรูปฯ เป็นต้น **ขณะที่ 10 เดือนแรกของปี 2563** หดตัวร้อยละ 22.3

 **ตลาดทวีปออสเตรเลีย (25)** ขยายตัวต่อเนื่องเป็นเดือนที่ 2 ที่ร้อยละ 4.2 สินค้าสำคัญที่ขยายตัว ได้แก่ เครื่องปรับอากาศฯ อัญมณีและเครื่องประดับ เครื่องจักรกลฯ เหล็กและผลิตภัณฑ์ และปูนซิเมนต์ เป็นต้น **ขณะที่ 10 เดือนแรกของปี 2563** หดตัวร้อยละ 11.9

 **ตลาดตะวันออกกลาง (15)** หดตัวร้อยละ 18.1 สินค้าสำคัญที่หดตัว ได้แก่ รถยนต์และส่วนประกอบ อัญมณีและเครื่องประดับ และข้าว เป็นต้น ด้านสินค้าที่ขยายตัวสูง ได้แก่ โทรศัพท์และอุปกรณ์ฯ ผลิตภัณฑ์ยาง และเครื่องจักรกลฯ เป็นต้น **ขณะที่ 10 เดือนแรกของปี 2563** หดตัวร้อยละ 15.0

 **ตลาดรัสเซียและกลุ่มประเทศ CIS** หดตัวร้อยละ 2.0 สินค้าสำคัญที่หดตัว ได้แก่ อัญมณีและเครื่องประดับ อาหารทะเลแปรรูปฯ และเม็ดพลาสติก เป็นต้น ด้านสินค้าที่ขยายตัวสูง ได้แก่รถยนต์และส่วนประกอบ แผงสวิทซ์และแผงควบคุมกระแสไฟฟ้า และน้ำมันสำเร็จรูป เป็นต้น **ขณะที่ 10 เดือนแรกของปี 2563** หดตัวร้อยละ 26.1

 **ตลาดทวีปแอฟริกา** หดตัวร้อยละ 16.7 สินค้าสำคัญที่หดตัว ได้แก่ ข้าว อาหารทะเลแปรรูปฯ รถยนต์และส่วนประกอบ และเครื่องยนต์สันดาปฯ เป็นต้น ด้านสินค้าที่ขยายตัวสูง ได้แก่ ผลิตภัณฑ์ยาง เคมีภัณฑ์ และเคหะสิ่งทอ เป็นต้น **ขณะที่ 10 เดือนแรกของปี 2563** หดตัวร้อยละ 23.6

**แนวโน้มและมาตรการส่งเสริมการส่งออกในช่วงที่เหลือของปี 2563 - 2564**

 **การส่งออกของไทยส่งสัญญาณการฟื้นตัวที่ดี หลายสินค้ามีศักยภาพในการขยายตัวแม้เผชิญกับสถานการณ์การแพร่ระบาดในหลายประเทศ นอกจากนี้ ผลการเลือกตั้งในสหรัฐฯ อย่างไม่เป็นทางการ ทำให้ทราบถึงแนวโน้มการดำเนินนโยบายของว่าที่ผู้นำคนใหม่ของสหรัฐฯ ซึ่งคาดว่าจะช่วยให้สถานการณ์การค้าโลกมีความผันผวนน้อยลง อย่างไรก็ตาม สินค้าที่ขยายตัวในขณะนี้เป็นสินค้ากลุ่มเดิมที่ขยายตัวดีอยู่แล้ว อีกทั้งเป็นสินค้าศักยภาพท่ามกลางโควิด**-19 **อาทิ สินค้าที่เกี่ยวข้องกับการแพร่ระบาด หรือสินค้าที่เกี่ยวข้องกับการทำงานที่บ้าน** **(**Work from Home) **ซึ่งจะสามารถขยายตัวต่อไปได้อีกระยะหนึ่ง แต่เมื่อโลกสามารถผลิตวัคซีนต้าน
โควิด-19 ได้สำเร็จ ความต้องการสินค้าเหล่านี้อาจกลับเข้าสู่ภาวะปกติ ดังนั้น การเพิ่มมูลค่าการส่งออกของไทยในระยะถัดไป จำเป็นต้องขยายตลาดในสินค้ากลุ่มใหม่ รวมทั้งให้ความสำคัญกับการส่งออกสินค้าที่มีมูลค่าสูง**

**การส่งเสริมการส่งออกในช่วงที่เหลือของปี 2563 รองนายกรัฐมนตรีและรัฐมนตรีว่าการกระทรวงพาณิชย์ (นายจุรินทร์ ลักษณวิศิษฏ์)** ได้มีมติร่วมกับคณะกรรมการร่วมภาครัฐและเอกชนเพื่อแก้ไขปัญหาทางเศรษฐกิจ (กรอ.พาณิชย์) แบ่งเป็น 3 หมวด คือ การเร่งรัดการส่งออก การค้าชายแดน และยุทธศาสตร์การเจรจาข้อตกลงทางการค้าภายใต้สถานการณ์ปัจจุบัน รวมถึงประเด็นย่อย อาทิ การเร่งรัดการส่งออกข้าวที่เหลืออีก 3 แสนตันตาม MOU ที่ทำกับจีน การแก้ไขปัญหาอุปสรรคทางการค้า การแก้ไขปัญหาต้นทุนค่าขนส่ง โดยเฉพาะค่าระวางเรือที่มีอัตราสูง รวมถึงการประชาสัมพันธ์สร้างความเชื่อมั่นให้กับสินค้าอาหารของไทยว่าปลอดจากเชื้อไวรัสโควิด -19 ซึ่งจะช่วยสนับสนุนให้การส่งออกของไทยปรับตัวดีขึ้นตามลำดับ

----------------------------------------------------

****สำนักงานนโยบายและยุทธศาสตร์การค้า

กระทรวงพาณิชย์

23 พฤศจิกายน 2563